Raport privind progresele înregistrate în implementarea Rețelei TEN-T în 2014 și 2015

(Text cu relevanță pentru SEE)

1.Introducere

2.Principalele rezultate

Pe baza Sistemului de informații TENtec, stadiul actual al implementării infrastructurii de transport TEN-T în ceea ce privește conformitatea cu cerințele prevăzute în Regulamentul TEN-T atinge valori între 75 % și 100 % pentru jumătate dintre indicatorii disponibili la momentul actual, în timp ce pentru restul indicatorilor, el se află încă sub 75 %.

În ceea ce privește rețeaua de infrastructură feroviară, electrificarea, ecartamentul căilor ferate și viteza pe linie sunt deja în mare măsură conforme, în timp ce ERTMS, sarcina pe osie și lungimea trenului sunt încă departe de a se conforma cerințelor. În ceea ce privește căile rutiere, conformitatea cu criteriile drumurilor expres și/sau ale autostrăzilor continuă să rămână sub 75 %. Căile navigabile interioare sunt aproape pe deplin conforme cu cerința Conferinței Europene a Miniștrilor Transporturilor (CEMT) pentru clasa IV și, de asemenea, în mare măsură conforme și din punctul de vedere al implementării serviciilor de informații fluviale (RIS), în timp ce conformitatea cu criteriile pescajului admisibil se află în continuare sub nivelul de 75 %. 100 % din porturile maritime sunt conectate la rețeaua feroviară, însă conexiunea între porturi și căile navigabile interioare de clasa IV CEMT este departe de a fi conformă. În fine, conexiunea dintre aeroporturi și căile ferate prezintă în continuare o conformitate sub nivelul de 75 %.

Pe lângă stadiul implementării tehnice a TEN-T, prezentul raport analizează și eforturile de investiții financiare efectuate în ceea ce privește TEN-T. Pe parcursul anilor 2014 și 2015, totalul investițiilor efectuate de instituțiile UE din surse financiare proprii (și anume, TEN-T/MIE, FEDR/FC și împrumuturi de la BEI) în infrastructura rețelei centrale și globale a TEN-T a ajuns la suma de 30,67 miliarde EUR pentru cele 28 de state membre.

În ceea ce privește ponderile modale, volumul cel mai ridicat de investiții la nivel de ansamblu al granturilor din partea UE (TEN-T/MIE și FEDR+FC totalizând 16,98 miliarde EUR) este raportat pentru căile ferate, care au absorbit nu mai puțin de 51,5 % din totalul cheltuielilor UE cu rețeaua TEN-T în 2014 și 2015. Ponderea investițiilor în infrastructura rutieră a ajuns la 30,6 % din totalul cheltuielilor, urmată de 9,2 % pentru porturi și autostrăzi maritime, 5,5 % pentru aeroporturi (inclusiv SESAR), 2,1 % pentru infrastructura multimodală și 1,1 % pentru căile navigabile interioare.

3.Contextul politic

Transportul este un element fundamental al procesului de integrare europeană, el facilitând conectivitatea, convergența și coeziunea pe teritoriul Uniunii. O rețea de transport inteligentă, sustenabilă și deplin interconectată este o condiție-cheie pentru realizarea și buna funcționare a pieței unice europene, precum și pentru crearea de legături între Europa și piețele mondiale. Ea contribuie astfel la Agenda europeană privind creșterea economică, ocuparea forței de muncă și competitivitatea.

·Investițiile în infrastructură sunt de o importanță vitală pentru creșterea PIB-ului. Conform Fondului Monetar Internațional (FMI), majorarea cu 1 procent a cheltuielilor cu infrastructura ridică nivelul producției cu aproximativ 0,4 procente în același an și cu 1,5 procente la patru ani după majorare. O bună planificare și executare a infrastructurii din partea statelor membre înseamnă o rentabilitate este chiar mai ridicată, de 2,6 puncte procentuale în decurs de patru ani.

·Lacune în materie de investiții în transport: deși nevoile infrastructurii de transport sunt estimate la aproximativ 1,3 trilioane EUR pe an la nivel mondial și la circa 130 de miliarde EUR pe an la nivel european, nivelurile medii ale investițiilor din UE se situează cu mult sub 100 de miliarde EUR de la începutul crizei.

·Cartea albă din 2011 estima că transporturile europene necesită investiții de 1,5 trilioane EUR în perioada 2010-2030, pentru a putea face față creșterii preconizate a cererii. Comisia estimează că doar nevoile de investiții pentru finalizarea coridoarelor rețelei centrale în perioada 2014-2030 se ridică la peste 700 de miliarde EUR ; această sumă este destinată unui număr de aproximativ 2 500 de proiecte de infrastructură de transport care fie vizează teritoriile statelor membre, fie depășesc granițele acestora, acoperind teritoriile mai multor state membre (proiecte transfrontaliere). Doar până în 2020 sunt necesare deja investiții de până la 500 de miliarde EUR la nivelul întregii rețele TEN-T, din care se estimează că 250 de miliarde EUR vor fi alocate infrastructurii rețelei centrale a TEN-T.

·Infrastructura de transport permite furnizarea unor servicii cu valoare adăugată care, împreună, generează mai multe locuri de muncă și o activitate economică sporită. Dacă se opresc transporturile, se oprește întreaga economie. Cu ocazia recentei reuniuni G7 a miniștrilor transporturilor, care a avut loc în Japonia, s-a transmis un mesaj clar: dat fiind deficitul actual în materie de investiții, nu vom putea răspunde provocării de a satisface nevoile înalte de mobilitate pe parcursul următorilor 30 de ani.

·Transporturile reprezintă un catalizator pentru competitivitatea și poziția de lider mondial a UE. Investițiile limitate se reflectă într-o tendință de scădere a competitivității infrastructurii de transport a UE, conform celor mai recente clasamente din raportul global privind competitivitatea al Forumului Economic Mondial.

La finele anului 2013, s-a atins o etapă de referință majoră în ceea ce privește politica europeană în materie de transporturi. În urma unei propuneri a Comisiei Europene, Consiliul și Parlamentul European au convenit asupra unui nou cadru pentru dezvoltarea coloanei vertebrale a infrastructurii de transport a UE, prin stabilirea unor orientări privind dezvoltarea rețelei transeuropene de transport [Regulamentul (UE) nr. 1315/2013, denumit în continuare Regulamentul TEN-T ]. Mai mult, accesul la sprijinul UE pentru investițiile în TEN-T prin Fondul de coeziune (FC) și Fondul european de dezvoltare regională (FEDR) a fost legat de existența unor planuri globale de transport la nivel regional și/sau național.

Odată cu aceasta, proiectul unei noi rețele a infrastructurii de transport care integrează toate modurile de transport – căi ferate, căi navigabile interioare, căi rutiere, porturi, aeroporturi și alte sisteme de transport – precum și echipament destinat combustibililor alternativi inovatori și soluții inteligente de transport a fost consolidat în mod considerabil în ultimii ani.

Orientările TEN-T pun un accent puternic pe principalele puncte globale de acces ale Europei pentru transportul maritim și aerian – pentru a se asigura că fluxurile comerciale ale Europei nu sunt limitate (din punct de vedere al capacității, al tehnologiei sau al procedurilor administrative).